Sol-Tech – Die beroepsopleidingskollege van jou keuse - Solidariteit WêreldSolidariteit Wêreld
Tuis › Nuuskantoor › Sol-Tech – Die beroepsopleidingskollege van jou keuse
Sol-Tech – Die beroepsopleidingskollege van jou keuse
As kinders word ons vertel dat sekere loopbane belangriker is as ander of dat daar sommige loopbane is wat ons eerder moet volg omdat dit finansieel meer lonend is. Ons kan nie stry dat daar oor die algemeen wel loopbane is waar mense tradisioneel hoër salarisse verdien nie, en dan kan ons ook nie stry dat hierdie loopbane om dié rede meer aanloklik lyk nie, maar is dit noodwendig die enigste manier om 'n goeie inkomste te genereer en vir jouself 'n suksesvolle loopbaan te bou?
Indien jy al 'n loodgieter of elektrisiën moes bel om 'n dringende probleem by jou huis te kom uitsorteer sal jy weet dat dit nie 'n goedkoop oefening is nie. Dit kon ook al gebeur het dat jy vir die een of ander onverklaarbare rede die nag sonder krag moes aanpak en jou enigste hoop 'n elektrisiën was wat die probleem op 'n veilige manier kon kom oplos.
As mense is ons ingestel op pryse. Die hoeveelheid geld wat ons bereid is om te betaal vir 'n diens verskil van mens tot mens. Niemand wil 'n fortuin betaal nie, en ons almal werk gewoonlik volgens 'n streng begroting. Daar is niks fout daarmee om volgens 'n begroting te leef nie. Wat 'n mens egter in ag moet neem wanneer jy 'n kundige op 'n gebied kontak is dat die persoon 'n professionele diens aan jou bied en dat hy of sy, nes 'n dokter, formele opleiding ontvang het om dié diens aan jou te kan bied. Hulle kundigheid moet dus in ag geneem word wanneer jy van hul dienste gebruik maak. Kundigheid is belangrik, veral in 'n land waar daar 'n tekort is daaraan. Kundigheid is nie noodwendig duur nie, maar dit is wel noodsaaklik.
Dit is juis om dié rede dat die Solidariteit Beweging die nood vir kundigheid in Suid-Afrika raakgesien het en in 2007 het hulle Sol-Tech, 'n beroepsopleidingskollege, geopen. Sol-Tech is 'n beroepsopleidingskollege wat op Christelike waardes gegrond is en Afrikaans as onderrigmedium gebruik.
Sol-Tech laat jou toe om nasionale erkende, bruikbare kwalifikasies te verwerf wat jongmense indiensneembaar maak omdat hulle dan oor skaars en kritiese vaardighede beskik. Alhoewel die kollege voorkeur gee aan Solidariteit-lede help hulle graag ook vir ander persone wat 'n behoefte het aan gehalte-opleiding en wat met Sol-Tech se waardes identifiseer.
Sol-Tech verskaf ambagsopleiding gebaseer op die waardes wat 50 jaar gelede die norm was, maar gebruik moderne toerusting asook die nuutste tegnologie om die beste resultate te kry. Danksy die ondersteuning van die Solidariteit Beweging se lede is daar reeds meer as R50 miljoen in moderne toerusting belê. Hierdie toerusting en die goeie kwalifikasies wat Sol-Tech bied maak Sol-Tech se studente baie gesog in die arbeidsmark.
Kursusse wat aangebied word sluit in:
Sol-Tech se opleiding word slegs op 'n voltydse basis aangebied en studente woon daagliks lesings en opleidingsessies by. Wanneer 'n student sy opleiding voltooi moet hy of sy trots wees op hul werk omdat daar hoë eise aan hulle in die arbeidsmark gestel word. Vakleerlingskappe sal normaalweg vier jaar duur, maar danksy die formele opleiding wat studente by Sol-Tech ontvang, kan die totale opleiding tot by die verwerwing van die finale rooiseëlkwalifikasie slegs drie jaar duur. Werkgewers ontvang dus 'n volledig opgeleide student wat gereed is om 'n voldoende bydrae te lewer in hulle maatskappy.
Sol-Tech se hoofkampus is in Pretoria geleë. Behuising word tans deur private organisasies en ander lede van die publiek in die omtrek van Sol-Tech aangebied en daarom is studente van regoor Suid-Afrika welkom om aansoek te doen om by Sol-Tech te kom studeer.
Opedag: Sol-Tech beroepsopleidingskollege hou hierdie komende naweek, 2 Junie 2018 hulle opedag by die hoofkampus in Pretoria (http://www.sol-tech.co.za/kontak-sol-tech/). Jy is genooi om te kom kyk wat hier gedoen en geleer word. Kom kyk wat jy met jou hande, masjiene en tegnologie kan uitrig en kerf só vir jou 'n blink toekoms met 'n ambag van jou keuse!
Besoek http://www.sol-tech.co.za/nuwe-opedag-datum/ en reserveer jou plek. Sol-Tech sien uit daarna om jou te ontmoet!
Geleenthede word menigmaal vermom as harde werk en daarom is dit so moeilik om 'n goeie geleentheid raak te sien. Kom kyk na die geleenthede wat Sol-Tech beroepsopleidingskollege vir jou bied.